Gids sterf ná hy in krokodilpoel beland | Maroela Media
Gids sterf ná hy in krokodilpoel beland
Johann Burger. Foto: Facebook
Johann Burger (54) se liggaam is Saterdag uit 'n poel vol krokodille gehaal by die Le Bonheur-krokodilplaas in Simondium in die Wes-Kaap.
Kapt. FC van Wyk, woordvoerder van die polisie, het gesê beamptes van die Paarl-polisie en reddingsdienste is omstreeks 08:50 na die krokodilplaas ontbied. "Die man se liggaam is uit die poel verwyder. Hy was na bewering besig by die poel toe hy deur krokodille aangeval is. Hy is op die toneel dood verklaar."
Burger is glo deur die krokodille onder die water ingetrek. Dit is in dié stadium nog nie duidelik of Burger verdrink of aan bytwonde gesterf het nie. Volgens Van Wyk het werkers op die grusame toneel afgekom. 'n Geregtelike doodsondersoek is begin.
Die krokodilplaas het intussen bevestig die restaurant, visvanggeriewe en bootritte is oop vir die publiek, maar krokodiltoere is tot Saterdag 21 Januarie afgelas.
Volgens die krokodilplaas huisves hulle meer as 1 000 krokodille in oop damme met begeleide toere elke 45 minute. Burger was een van die toerleiers. Tydens die toere kry besoekers die geleentheid om aan die krokodilkleintjies te raak, die krokodille onder die water te sien en om te kyk hoe hulle gevoer word.
Die krokodilplaas het gesê Burger se dood is 'n groot skok vir almal wat saam met hom gewerk en hom geken het. "Die tragiese voorval sal ondersoek word en ons sal verdere besonderhede verskaf namate dit beskikbaar raak."
Burger is beskryf as 'n veelsydige kunstenaar. Hy het einde 2015 by Le Bonheur aangesluit en was verantwoordelik vir die uitstalruimtes in en om die krokodilpoele. Hy het vakansietye ook as gids opgetree. "Sy wye kennis en passie vir wilde diere het hom groot respek besorg. Johann was ook bekend vir sy uitgebreide kennis van plantkunde en landskappe, sowel as sy indrukwekkende vaardighede rakende die verf van muurskilderye in baie diereparke in Suid-Afrika."
Die krokodilplaas het gesê Burger was 'n vriend vir baie mense by Le Bonheur en 'n mentor vir almal wat saam met hom gewerk het. "Ons is baie dankbaar vir die tyd wat hy saam met ons was en ons sal sy werk en etos in ons daaglikse lewe eer."
Medelye stroom intussen van oor die hele wêreld op die krokodilplaas se Facebook-blad in.
Fietsryer kritiek ná 'tref-en-trap'
Dit is nou jammer. Kan net nie verstaan hoekom hy alleen in die kamp was nie. Sterkte aan die familie.
Dis tragies – bly weg van wilde diere!
Sjoe dis vreeslik..Is jammer vir sy familie…Ek die die natuur mense raak te gemaklik..en net op n dag misgis hille hulle self..Alhoewel ek hulle bewonder oor dit wat hulle doen en hulle kennis…Moet jy masr altyd jou afstand hou en nie te gemaklik raak nie..innige simpatie
Tragiese gebeure. Wilde diere is wat hulle is WILD. Bly op 'n veilige afstand en moenie hulle ruimte probeer binnegaan nie.